P. Miššík, poslanec: (2009-02-05):
Ak dovolíte, nechcel som zoširoka, ale začnem zoširoka. Okrem toho, že som podpredsedom ústavnoprávneho výboru, robím aj v jednom výbore, ktorý je veľmi zaujímavý. Má taký zvláštny názov, trošku dlhší, ja to skrátim, pre nezlučiteľnosť funkcií. A o tomto tu budem hovoriť teraz chvíľočku. Ale začnem inak. Ústava hovorí, akým sme štátom. Hovorí, že sme demokratickým štátom, pluralitným štátom. Znamená to, že máme politický systém, kde parlamentná demokracia, z ktorej predstavitelia parlamentu vychádzajú z priamych volieb, demokratických volieb, čo nikto doteraz za existencie Slovenskej republiky nespochybnil. Máme v parlamente ale systém pomerného zastúpenia politických strán, čo je špecifikum oproti možno iným krajinám, ktoré v Európe existujú. To znamená, že každý poslanec, ktorý zasadá v laviciach tohto parlamentu, sa sem dostal na kandidátke nejakej politickej strany. Toto problém nie je. To všetci uznávame, aj vieme, aké majú poslanci parlamentu povinnosti. Ukladá im tieto povinnosti ústava, skladajú sľub, skladali sme ho všetci, prisahali sme naň. A aj v tomto sľube je odkaz na to, o čom budem hovoriť. Poslanci sú podľa mňa v parlamente a toto je odpoveď na všetky ataky, ktoré som zažil od podania tohto návrhu zákona na to, aby v parlamente presadzovali dobré zákony. Opakujem, dobré zákony. Na to sme tu. Dnes už nie je doba, že samosprávy nemajú svoje peniaze. Dnes už nie je doba, aby samosprávy vyšších územných celkov alebo miest a obcí nemohli svoje veci upravovať svojimi rozhodnutiami. To znamená, ak niekto hovorí o tom, že je tu na to, aby presadzoval záujmy svojho regiónu, tak sa veľmi, ale hlboko mýli. My sme tu na to, aby sme z dôvodu svojich funkcií presadzovali dobré zákony, ktoré zasahujú celú republiku. Jednoduchá odpoveď na to je vo voľbách. Priamo vo voľbách, kto nás volil. Mňa nevolili len Nitrania.  Mňa volili a našu politickú stranu, hlavne politickú stranu volili ľudia z jedného volebného obvodu, ktorým je územie Slovenskej republiky. Tomuto asi prestávajú rozumieť tí, ktorí si tu chcú budovať nejaké pašalíky, chcú byť trojjediní, stíhajú všetko, míňajú verejné prostriedky, podotýkam verejné prostriedky na svoje mzdy, a ak sa dotknem môjho priateľa, bývalého poslanca parlamentu, ktorý v jednom blogu napísal, že ho trošku vyrušuje, že navrhujem takýto návrh zákona a pomerne z jeho strany to zdôvodňoval normálne, ale mne sa to normálne nezdá, pretože dnes sú iné podmienky a poviem prečo. On mi odkázal cez médiá, že on ako bývalý starosta Petržalky priniesol do parlamentu poznatky z praxe, ktoré boli veľmi potrebné na to, aby sme mohli vykonať decentralizáciu finančnú a ostatnú. My sme ju urobili v tomto parlamente aj vďaka Vladimírovi Bajanovi, ale Vladimír Bajan je dnes predseda vyššieho územného celku, tak nech sa stará o vyšší územný celok. A to je také veľmi jednoduché, to je veľmi jednoduché, nikoho nenapadá, myslím si, že poslanec Peter Miššík je tu na to, aby sa staral do vecí, ktorým rozumie. Vladimír Bajan je na to, aby riadil veci vo svojom vyššom územnom celku, aby sa občanom darilo. Máme svoje povinnosti určené ústavou, zákonmi a nemýľme sa v niektorých názoroch. Možno, že to bude ešte oveľa ťažšie v ďalšom mojom návrhu zákona, ktorého sa dotknem potom, ale ako princíp, aby som ho nemusel opakovať, je nám všetkým zrejmý. My sme tu na to, aby sme robili zákony, ktoré pomôžu ľuďom tejto krajiny žiť spokojne a normálne. A ešte možno jedna taká pripomienka. Niekedy sa mi zdá, že aj my v parlamente máme úmysel upravovať všetky vzťahy medzi ľuďmi zákonmi, čo nie je dobré. Ja som celkom rád, že možno to bude znieť farizejsky, možno to bude znieť nie celkom dobre, ale v predchádzajúcom volebnom období, keď som bol poslancom, sme prijímali možno trojnásobný počet návrhov zákonov, ktoré aj prešli. Bolo to spôsobené ale aj tým, že sme sa chceli zaradiť do Európskej únie. To bolo gro tých zákonov, ktoré sme tu prijímali. Ja si osobne myslím, že zákonodarca a každý poslanec by mal mať toľko zodpovednosti, že navrhuje len také zákony, ktoré nebudú obmedzovať ľudí, ale im pomáhať, pomáhať im v rozvoji ich normálnych aktivít a ich normálnych schopností a toho, čo chcú v rodine a v živote docieliť. Dovoľte mi ešte v skratke, keďže som nehovoril o dôvodovej správe, dotknúť sa ďalšej veci a znova sa vrátim k tomu blogu, lebo bol krásny a dokonca aj v stanovisku ZMOS, ku ktorému budem hovoriť neskôr pri ďalšom návrhu zákona, sa uvádza, že kto to hovorí o tom, že to nie je dobré, keď starosta, poslanec VÚC je zároveň poslancom parlamentu. Prečo to hovorí? No, ja hovorím, no, asi je to z hľadiska tých ľudí, ktorí to robia, pocit, že sú dobrí vo svojom okolí, že zvládnu všetky funkcie. Ja osobne si myslím, že ak niekto poctivo robí čo i len jednu z týchto funkcií, tak nestíha a nevládze robiť ďalšie. Nehovoriac o tom, že v dôvodovej správe hovorím v úvodzovkách o takzvanom výkone. Myslím si, že aj predseda vyššieho územného celku je výkonným orgánom. On naozaj rozhoduje o veciach, on naozaj v spolupráci so zastupiteľstvom, ktoré prijíma rozhodnutie, priamo prispieva k tomu, ako žijú ľudia vo vyšších územných celkoch. V čom vidím konflikt. Tento konflikt z politickej aj inej roviny. Tento konflikt je v tom, že ak sedí v parlamente, tak má zrejme výhody. Rozpor vidím v tom, že tu hlasuje o štátnom rozpočte, že má možnosť, ak je členom náhodou vládnej koalície, čo sa stávalo aj našim ľuďom, tak v tomto prípade má veľkú výhodu vplývať zo svojej funkcie na ministrov, aby mal niektorý z krajov väčšie možnosti na získanie rozpočtových prostriedkov ako iné a podobne. Aj keď hovorím, že sme prijali fiškálnu decentralizáciu a toto by malo úplne zmiznúť do minulosti. Čo ma ale najviac trápi a pociťujú to občania, ktorých stretáme dennodenne, je to, že, a poukazujú na to, je kríza. No tak fajn, tak niekto sedí na troch stoličkách a berie tri platy. Vladimír Bajan sa nehanbil napísať, že áno, keď bol starostom Petržalky, vtedy platil zákon, že keď bol poslancom, bral poslanecký plat, ale bral minimálny plat, vtedy boli také predpisy. Dnes ale predseda vyššieho územného celku, poslanec parlamentu, možno aj, ale stačia tieto dve funkcie, poberá dva platy, ktoré sú vyššie ako plat premiéra tejto krajiny. A to je jedno, kto je premiérom. To nie je v poriadku. Ja neverím, že ktokoľvek v tejto krajine pri schvaľovaní tohto zákona nebude prihliadať na tie veci, o ktorých som hovoril. Ja neverím, že v tejto snemovni neodznejú napriek tomu, že je nás tu málo, hlasy, ktoré by mohli polemizovať, alebo opraviť môj návrh. Ja neverím, že toto nie je dobrý návrh. Preto vás veľmi pekne prosím, aby ste tento návrh podporili, aj keď som ho podal sám. Hovoril som s viacerými ľuďmi, kde som videl, že cez diapazón všetkých poslaneckých klubov to páni poslanci a panie poslankyne považovali za dobrý návrh, ale viem, že som len malý opozičný poslanec, ktorý sa nikdy nemôže páčiť koaličnej väčšine. Napriek tomu vás poprosím, páni koaliční poslanci a koaličné poslankyne, bol by som rád, keby niekoľko z vás zahlasovalo za tento dobrý návrh zákona. Ďakujem. (Potlesk.)